Romaani kujukapiteelid Saint-Michel de Cuxa kloostri ristikäigus
Kujukapiteel Riia toomkiriku ristikäigus
Karja kiriku põhjaseinal asuv kapiteelina kujundatud konsool
**Kujukapiteel** on keskajal, eriti romaani kunstis kasutusel olnud kapiteelitüüp, mis on kaunistatud inim- või loomafiguuridega; vahel on figuurid kombineeritud leht-, põim- või väänelornamendiga. Kujukapiteeli skulptuuridel ei pruugi olla iseseisvat tähendust, olgugi et need võivad kanda sümboolset sisu ja olla osa suuremast narratiivist või terviklikust pildiprogrammist.

Kujukapiteeli kasutati ka historitsistlikes neostiilides.

Ajaloost
--------

Kujukapiteelid olid mingil määral olemas juba Vana-Rooma hilises kunstis, kus võidi näiteks korintose kapiteelidele lisada figuraalseid kujutisi (Augustuse foorumi Mars Ultori templi *cella* kapiteelid kannavad Pegasose kujusid voluutide asemel). Samuti on Bütsantsist teada jäärapeadega kapiteele ning kotkakapiteele. Madalreljeefis figuraalsete kujutistega kapiteele leiab ka eelromaanikast, näiteks läänegootide arhitektuuris ja Astuuria arhitektuuris. Kujukapiteeli kõrgaeg oli romaani perioodil 11. sajandi lõpust 12. sajandi keskpaigani,, taimornamenti põimitud figuuride traditsioon kestis puhtalt taimdekooriliste kapiteelide kõrval edasi gooti arhitektuuris.

Eesti kunstis
-------------

Eesti keskaja kunstis on tuntuimateks kujukapiteelide näideteks mõned Viljandi ordulinnuses leitud hilisromaani kapiteelid ja Karja kiriku põhjaseinas asuv rippsambakese kapiteel või kapiteelina kujundatud konsool talupoegade kujutistega. Üksikuid figuraalse dekoori näiteid, küllalt primitiivse teostusega, leiab Koeru kirikust ja Ambla kirikust.

Pildid
------

* Vana-Rooma kapiteel delfiinidega, 1. sajandVana-Rooma kapiteel delfiinidega, 1. sajand
* Rooma Mars Ultori templi cella kapiteel, Museo dei Fori Imperiali, RoomaRooma Mars Ultori templi *cella* kapiteel, Museo dei Fori Imperiali, Rooma
* Üks Maastrichti Püha Servatiuse basiilika lääneehitise kapiteelidestÜks Maastrichti Püha Servatiuse basiilika lääneehitise kapiteelidest
* Grande-Sauve'i kloostrikirik, 12. sajandi algusGrande-Sauve'i kloostrikirik, 12. sajandi algus
* Peadega kapiteel Nürnbergi lossikabelistPeadega kapiteel Nürnbergi lossikabelist
* Vézelay Sainte-Marie-Madeleine'i kiriku kapiteel kujutab Moosest ja kuldvasikatVézelay Sainte-Marie-Madeleine'i kiriku kapiteel kujutab Moosest ja kuldvasikat
* 14. sajandi kapiteel Rohelise mehe motiiviga Kyllburgi Maarja kiriku ristikäigus14. sajandi kapiteel Rohelise mehe motiiviga Kyllburgi Maarja kiriku ristikäigus
* Kapiteel Ambla kirikusKapiteel Ambla kirikus
* Uusromaani kapiteel LissabonisUusromaani kapiteel Lissabonis

Viited
------

1. ↑  Glossary of Medieval Art and Architecture
2. ↑  Glossary of Medieval Art and Architecture
3. ↑  Viljandi ordulinnuse kapiteelid. - Viljandi muuseumi toimetiste arhiiv
4. ↑  H. Üprus. Raidkivikunst Eestis XIII–XVII sajandini. Tallinn, "Kunst", 1987

Välislingid
-----------

* Kujukapiteel Wikimedia Commonsis
* Viljandi ordulinnuse kapiteelid. - Viljandi muuseumi toimetiste arhiiv (fotod)
* The "Pilgrimage" Sculpture of the Spanish Romanesque. - The Artistic Adventure of Mankind (blog)
* Historiated capitals, Church of Sant Miquel, Camarasa (Noguera). - Lesson 5: Romanesque art in Spain. Medieval Europe. - Khan Academy